《观音碥》
清代·汪仲洋

瓮里嵌天光，四围是积铁。我从壁上行，盘空数十折。

嵯岈千丈峰，突如云出穴。猿猱失攀援，鹰隼愁飞越。

堂堂贾中丞，手持天上节。纵火烧砯崖，横腰凿一缺。

怪石当人头，补天悬破裂。赪霞飞不去，丹嶂扪犹热。

飞瀑溅石梁，浪花冻成雪。流为百丈潭，无风自澄彻。

山回人亦转，划然风景别。岁晚行路难，吁嗟心兀兀。

作者简介：汪仲洋，字少海，成都人。嘉庆辛酉举人，官钱塘知县。有《心知堂诗稿》。